REGULAMENTUL (CE) NR. 957/2008 AL COMISIEI
din 29 septembrie 2008
de derogare, pentru perioada contingentară 2008/2009, de la Regulamentul (CE) nr. 616/2007 privind deschiderea și gestionarea contingentelor tarifare comunitare în sectorul cărnii de pasăre originare din Brazilia, Thailanda și din alte țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1) și articolul 148, coroborate cu articolul 4,
având în vedere Decizia 2007/360/CE a Consiliului din 29 mai 2007 privind încheierea de acorduri sub forma unor procese-verbale agreate între Comunitatea Europeană și Republica Federativă a Braziliei și între Comunitatea Europeană și Regatul Thailandei în temeiul articolului XXVIII din Acordul General pentru Tarife și Comerț 1994 (GATT 1994), referitoare la modificarea concesiilor privind carnea de pasăre (2), în special articolul 2,
întrucât:
(1)
Brazilia a publicat, la 5 august 2008, o directivă (3) privind modul de atribuire a certificatelor de origine începând cu 1 octombrie 2008.
(2)
Având în vedere incertitudinea privind condițiile de eliberare a certificatelor de origine pentru produsele originare din Brazilia, este oportun să se amâne, în acest stadiu, în ceea ce privește importurile cu această origine, perioada de depunere a cererilor pentru subperioada de import cuprinsă între 1 ianuarie și 31 martie 2009 care, în conformitate cu articolul 5 alineatul (1) din Regulamentul (CE) nr. 616/2007 al Comisiei (4), este stabilită la primele șapte zile din luna octombrie 2008.
(3)
În consecință, este necesar să se prevadă, în ceea ce privește această origine, o derogare de la dispozițiile articolului 5 alineatul (1) din Regulamentul (CE) nr. 616/2007 pentru perioada contingentară 2008/2009.
(4)
Având în vedere că perioada de depunere a cererilor pentru următoarea subperioadă urmează să înceapă la 1 octombrie 2008, este indispensabilă intrarea în vigoare a prezentului regulament începând cu data menționată.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Prin derogare de la articolul 5 alineatul (1) din Regulamentul (CE) nr. 616/2007, pentru subperioada contingentară care începe la 1 ianuarie 2009, cererea de licență pentru produsele din grupele 1, 4 și 7 poate fi depusă numai în primele șapte zile din luna noiembrie 2008.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică începând cu 1 octombrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 septembrie 2008.